*Hakusana "AMV" ohjaa tänne. AMV voi tarkoittaa myös Anime-musiikkivideota.*

**Patria AMV** (*Armoured Modular Vehicle*; panssaroitu modulaarinen ajoneuvo) on Suomessa vuodesta 2004 lähtien valmistettu panssariajoneuvo, jota valmistaa Patria Land & Armament Oy. AMV 8×8 -ajoneuvosta on tehty useita eri käyttöön tarkoitettuja versioita, kuten esimerkiksi taistelupanssariajoneuvo (IFV), miehistönkuljetusajoneuvo (APC), komentoajoneuvo (CP), ambulanssi (AMB) ja kranaatinheitinajoneuvo.

AMV-sarjan uusin malli on AMV XP 8x8, josta on saatavilla versioita pidennetyllä akselivälillä ja korkeammalla kattolinjalla. Ajoneuvossa on suojaus tienvarsipommeilta, ballistinen suojaus K5+ tasoon ja miinasuojaus ylittää STANAG-tason 4a/4b. Ajoneuvoon saa myös ABC-suojauksen.

AMV-sarja on seuraaja vuodesta 1983 lähtien valmistetulle Pasi-sarjalle (XA-180, XA-185, XA-203).

Historia
--------

Ensimmäisen prototyypit AMV:stä rakennettiin vuonna 2001. Suomen puolustusvoimat tilasivat 86 AMV:tä eri konfiguraatioissa vuonna 2003. Sarjatuotanto alkoi vuonna 2004 ja vaunua on viety Kroatiaan, Puolaan sekä Sloveniaan. Puolassa vaunusta valmistetaan lisenssillä Rosomak-versiota.

Vuonna 2013 uuden mallin konseptia esiteltiin messuilla. Vuonna 2014 Patria esitteli uuden AMV XP -version.

Tekniikka
---------

Ajoneuvo on Paseihin verrattuna kokonaan uudelleen suunniteltu. Siinä on Paseja parempi kantavuus, liikkuvuus ja suojaus. AMV:n ulkonäkö poikkeaa myös selvästi Paseista.

AMV on suunniteltu modulaariseksi ja vaunu on muokattavissa asiakkaan toivomusten mukaan. Toisin kuin aiemmissa Paseissa vaunussa on irrotettavissa oleva apurunko, johon vetopyörästö ja pyöräntuenta kiinnittyvät.

Käyttäjät
---------

Kartta käyttäjämaista
 Etelä-Afrikka
Etelä-Afrikka on suunnitellut ostavansa 238 vaunua eri versioissa. Vaunujen paikallinen nimitys on *Badger* (suom. *Mäyrä*) ja ne modifioidaan Etelä-Afrikan tarpeisiin sopiviksi. Vaunut tulee rakentamaan Etelä-Afrikassa lisenssillä Denel, mutta useiden ongelmien johdosta projekti on ollut jumissa ja viivästynyt yli kymmenellä vuodella. Vain muutamia yksilöitä on toimitettu koekäyttöön. Vuonna 2023 tehtiin päätös, jonka mukaan lopullisten suunnitelmien tulisi olla valmiita ja valmistuksen alkaa vuonna 2025.

 Japani
Joulukuussa 2022 Patria ilmoitti Japanin puolustusministeriön valinneen AMV:n Japanin maavoimien uudeksi panssaroiduksi miehistönkuljetusajoneuvoksi. Ajoneuvot tullaan valmistamaan Japanissa lisenssillä.

 Kroatia
Helsingin Sanomat kertoi 2. elokuuta 2007 Kroatian ostavan Patrialta 84 AMV-panssariajoneuvoa. Kauppakirja allekirjoitettiin lokakuussa. Sopimuksen kokonaisarvo on noin 112 miljoonaa euroa. Kauppaan sisältyy vastakauppasopimuksia. Ajoneuvot valmistetaan sekä Suomessa että Kroatiassa. Niiden toimitusaikataulu sijoittuu aikavälille 2008–2012.

 Puola
Patria AMV:tä on myyty 690 kappaletta Puolalle, mistä osa lisenssivalmistetaan siellä. Puolalaiset käyttävät omiin tarpeisiinsa versioidusta vaunusta nimeä Rosomak (suom.  *Ahma*). Rosomak oli puolalaisten joukkojen käytössä Afganistanissa.

 Ruotsi
Ruotsi on ostanut 113 vaunua. Ensimmäiset toimitettiin vuonna 2013.

 Slovakia
Elokuussa 2022 kerrottiin 76 vaunun kaupasta Slovakian kanssa.

 Slovenia
20. joulukuuta 2006 varmistui kauppa 135 AMV:n toimittamisesta Sloveniaan. Kaupan kokonaisarvo oli 278 miljoonaa euroa. Valmistuksessa oli tarkoitus käyttää myöhemmässä vaiheessa slovenialaisia yrityksiä, pääasiassa Rotisia ja Gorenjea. Slovenian teollisuuden osuus kaupasta oli noin 30 %. Lopuille 70 %:lle oli sovittu vastakauppoja. Vaunut oli määrä toimittaa ajanjaksolla 2007–2011. Vuonna 2012 Slovenia ja Patria sopivat projektin lopettamisesta kun 30 vaunua oli luovutettu.

 Suomi
Vaunua on tilattu Suomen puolustusvoimille 24 kappaletta AMOS-kranaatinheitinjärjestelmän lavetiksi ja 62 miehistönkuljetusajoneuvoksi. Suomen Puolustusvoimat käyttää AMV:stä nimitystä XA-360. Vaunua kokeiltiin koulutuskäytössä vuonna 2008, mutta se vedettiin pian takaisin johtuen monista pienistä ongelmista vaunun suorituskyvyssä.

 Ukraina
Ukraina tilasi huhtikuussa 2023 Puolasta 100 Rosomak-ajoneuvoa. Ajoneuvot maksettiin Euroopan unionin ja Yhdysvaltojen Ukrainalle lahjoittamilla varoilla.

 Yhdistyneet arabiemiraatit
1. helmikuuta 2008 Patria ilmoitti Yhdistyneiden arabiemiirikuntien valinneen AMV:n uudeksi pyöräajoneuvokseen. Alustat valmistetaan kokonaisuudessaan Suomessa. On mahdollista, että ainakin osa kyseisistä ajoneuvoista varustetaan modernisoidulla BMP-3:n tornilla. Yhdistyneet arabiemiirikunnat tilasi tuntemattoman määrän AMV 8x8 -pyöräajoneuvoja 28. tammikuuta 2016.

Taistelukäytössä
----------------

### Afganistanin sota (2001–2014)

Puolan asevoimat käyttivät KTO Rosomakejaan Afganistanin sodassa vuodesta 2007. Sen aikana vaunuihin osuttiin joitakin kertoja lievästi RPG-7 -singoilla, ja yksi vaunu kaatui tienvarsipommin voimasta ympäri tappaen vaunun tornissa seisoneen sotilaan.

### EUFOR-operaatio Tšadissa ja Keski-Afrikan tasavallassa (2008–2009)

Euroopan unionin joukot Tšadissa ja Keski-Afrikan tasavallassa käyttivät joitakin KTO Rosomakeja konfliktin aikana.

### Saudi-Arabian johtama Jemenin miehitys (2015–)

Yhdistyneiden Arabiemiirikuntien asevoimien AMV:itä on käytetty venäläisillä tykkitorneilla varustettuina Jemenin sodan taisteluissa.

### Venäjän hyökkäys Ukrainaan (2022–)

Puola on toimittanut 100 Rosomak-ajoneuvoa Ukrainalle avustuksena sodassa Venäjää vastaan. Ajoneuvot tulivat Ukrainan asevoimien käyttöön kesä-syksyllä 2023.

Lukumäärä
---------

| Maa | Lukumäärä | AMOS | NEMO |
| --- | --- | --- | --- |
|  Etelä-Afrikka | 264 |  |  |
|  Kroatia | 84 |  |  |
|  Suomi | 62 (XA-360) | 18 (XA-361) |  |
|  Puola | 690 |  |  |
|  Yhdistyneet arabiemiirikunnat | 40 | tuntematonmäärä |  |
|  Pohjois-Makedonia | *lähde?* |  |  |
|  Slovenia | 30 |  |  |
|  Ruotsi | 113 |  | tuntematonmäärä |

Kuvia
-----

* Ruotsalainen AMV; Pansarterrängbil 360Ruotsalainen AMV; Pansarterrängbil 360
* Suomalainen Patria AMV varustettuna AMOS-kranaatinheitinjärjestelmälläSuomalainen Patria AMV varustettuna AMOS-kranaatinheitinjärjestelmällä
* Slovenialainen Patria AMV Svarun komentoajoneuvoSlovenialainen Patria AMV Svarun komentoajoneuvo
* Kroatialainen Patria AMV-miehistönkuljetusvaunuKroatialainen Patria AMV-miehistönkuljetusvaunu

Lähteet
-------

1. ↑  Patria AMV XP - Number 1 in the battlefield *patriagroup.com*. Viitattu 6.4.2023. (englanniksi)
2. ↑  Patria AMVXP Armoured Modular Vehicle *army-technology.com*.  30.6.2020. Viitattu 6.4.2023. (englanniksi)
3. ↑  Patria AMV *military-today.com*. Viitattu 7.4.2023. (englanniksi)
4. ↑  Patria AMVXP sets a new standard for the future armoured wheeled vehicles  17.6.2014.  Arkistoitu. Viitattu 6.4.2023. (englanniksi)
5. ↑  Tero Tuominen: Patria AMV – vaivihkaa vientimenestykseksi *reservilainen.fi*.  2.1.2018. Viitattu 9.12.2022.
6. ↑  Patrialta 238 panssariajoneuvoa Etelä-Afrikkaan *Yle Uutiset*.  14.11.2013. Viitattu 10.3.2024.
7. ↑  Guy Martin: New timelines for Project Hoefyster *defenceWeb*.  3.10.2023. Viitattu 11.4.2024. (englanniksi)
8. ↑  Japani valitsi Patria AMVXP 8x8 panssaroidun pyöräajoneuvon Maavoimiensa uudeksi miehistönkuljetusajoneuvoksi *patriagroup.com*.  9.12.2022. Viitattu 9.12.2022. (suomeksi)
9. 1 2  Kroatia ostaa Patrialta 84 panssariajoneuvoa *Helsingin Sanomat*.  2.8.2007. Viitattu 2.8.2007.
10. 1 2  Patrian panssariajoneuvot kaupaksi Kroatiaan. *Verkkouutiset*.  11.10.2007.  Arkistoitu 10.11.2007. Viitattu 11.10.2007.
11. ↑  Ruotsi sai ensimmäiset Patrian AMV-panssariajoneuvot *Yle Uutiset*.  5.3.2013. Viitattu 10.3.2024.
12. ↑  Slovakia closes deal to buy 76 AMV XP combat vehicles from Finland *defbrief.com*.  1.9.2022. Viitattu 9.12.2022. (englanniksi)
13. ↑  Slovakia ja Suomi sekä Patria allekirjoittivat sopimuksen Patria AMVxp 8x8 -ajoneuvoista *patriagroup.com*.  30.8.2022. Viitattu 9.12.2022.
14. ↑  Felt, Erkka: Patria löi lukkoon panssarikaupat Sloveniaan. *Tekniikka ja Talous*.  20.12.2006. Viitattu 2.8.2007.
15. 1 2  Patrian ja Slovenian ajoneuvokauppa kutistui reilusti *Yle Uutiset*.  5.9.2012. Viitattu 27.10.2012.
16. ↑  Ukraina tilaa sata suomalaispanssaria Puolasta *Yle Uutiset*.  1.4.2023. Viitattu 11.4.2024.
17. ↑
18. ↑  admin: Polish Land Forces KTO Rosomak *MilitaryLeak*.  7.11.2018. Viitattu 9.12.2022. (englanniksi)
19. ↑  Case KTO Rosomak, Poland *Patria*.  9.10.2019. Viitattu 9.12.2022. (englanniksi)
20. ↑  Uutissivusto: Poikkeuksellisen raskaasti aseistetut Patrian vaunut kuvattu Jemenin sodassa *Yle Uutiset*.  17.9.2018. Viitattu 9.12.2022.
21. ↑  David Axe: Polish-Made Fighting Vehicles Have Arrived In Ukraine *Forbes*. Viitattu 14.4.2024. (englanniksi)
22. ↑  Norjalaislehti: Suomessa valmistetut AMV-vaunut mukana Jemenin sodassa Yle, 2018
23. ↑  Patria solmi panssarikaupat Ruotsin kanssa *Yle Uutiset*.  25.6.2009. Viitattu 6.7.2009. (suomeksi)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Patria AMV**.
* Suomen puolustusvoimien kalustoesittely: Patria AMV XA-360[vanhentunut linkki]
* T-Lehti – Aivan Mieletön Vehje! (Arkistoitu – Internet Archive) - Patria AMV T-lehden koeajossa
* Nelonen/Start! – Patria AMV 8×8 (Arkistoitu – Internet Archive) - Patria AMV Start! koeajossa